A BIZOTTSÁG HATÁROZATA
(2005. július 6.)
a tagállamok statisztikai rendszereinek az államháztartás negyedéves pénzügyi számláiról szóló 501/2004/EK európai parlamenti és tanácsi rendelettel történő összehangolása céljából eltérések engedélyezéséről
(az értesítés a C(2005) 1861. számú dokumentummal történt)
(csak a cseh, dán, német, észt, görög, spanyol, francia, angol, olasz, lett, litván, lengyel, szlovén és szlovák nyelvű szöveg hiteles)
(2005/488/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az államháztartás negyedéves pénzügyi számláiról szóló, 2004. március 10-i 501/2004/EK európai parlamenti és tanácsi rendeletre (1) és különösen annak 6. cikke (3) és (4) bekezdésére,
tekintettel a Cseh Köztársaság, a Dán Királyság, a Németországi Szövetségi Köztársaság, az Észt Köztársaság, a Görög Köztársaság, a Spanyol Királyság, a Francia Köztársaság, az Ír Köztársaság, az Olasz Köztársaság, a Ciprusi Köztársaság, a Lett Köztársaság, a Litván Köztársaság, a Luxemburgi Nagyhercegség, a Máltai Köztársaság, az Osztrák Köztársaság, a Lengyel Köztársaság, a Szlovén Köztársaság és a Szlovák Köztársaság kérelmeire,
mivel:
(1)
Az 501/2004/EK rendelet célja felsorolni és meghatározni a Nemzeti Számlák Európai Rendszerében (ESA 95) az államháztartási szektor és ezen belül minden egyes alszektor pénzügyi tranzakciói, pénzügyi eszközei és kötelezettségei kategóriáinak fő jellemzőit. A tagállamokat felkérik, hogy lépcsőzetes közelítést követve negyedévente továbbítsák az adatokat a Bizottságnak (Eurostat).
(2)
Mindazonáltal az 501/2004/EK rendelet 6. cikke (3) és (4) bekezdése értelmében a Bizottság a tagállamoknak engedélyezhet a rendelet által megállapított ütemezéstől való egy vagy több eltérést a negyedéves adatok benyújtására vonatkozóan. Ezen eltérések engedélyezése különböző okoknál fogva és különböző feltételek mellett történik.
(3)
Az 501/2004/EK rendelet rendelkezéseinek megfelelően számos tagállam hatóságai kértek levélben engedélyt eltérésre, hogy ezáltal nemzeti statisztikai rendszereik összhangba kerüljenek a rendelet követelményeivel.
(4)
Az Eurostatnak szolgáltatott információk szerint a tagállamok eltérések engedélyezésére irányuló kérelmeinek indítéka a nemzeti statisztikai rendszerek jelentős átalakításának igénye annak érdekében, hogy azok teljes mértékben megfeleljenek az 501/2004/EK rendeletnek. Ezért valamennyi kérelmezett eltérést teljes egészében engedélyezni kell,
ELFOGADTA EZT A HATÁROZATOT:
1. cikk
Az eltérések ezennel a mellékletben felsorolt tagállamok számára engedélyezésre kerülnek a benne foglalt feltételek és korlátozások betartása mellett annak érdekében, hogy e tagállamok nemzeti statisztikai rendszereiket összhangba hozhassák az 501/2004/EK rendelettel.
2. cikk
E határozat címzettje a Cseh Köztársaság, a Dán Királyság, a Németországi Szövetségi Köztársaság, az Észt Köztársaság, a Görög Köztársaság, a Spanyol Királyság, a Francia Köztársaság, az Ír Köztársaság, az Olasz Köztársaság, a Ciprusi Köztársaság, a Lett Köztársaság, a Litván Köztársaság, a Luxemburgi Nagyhercegség, a Máltai Köztársaság, az Osztrák Köztársaság, a Lengyel Köztársaság, a Szlovén Köztársaság és a Szlovák Köztársaság.
Kelt Brüsszelben, 2005. július 6-án.